CELEX: 62012CN0310
Language: et
Date: 2012-06-27 00:00:00
Title: Kohtuasi C-310/12: 27. juunil 2012 esitatud hagi — Euroopa Komisjon versus Ungari Vabariik

24.11.2012   
            
            
               ET
            
            
               Euroopa Liidu Teataja
            
            
               C 366/22
            
         27. juunil 2012 esitatud hagi — Euroopa Komisjon versus Ungari Vabariik
   (Kohtuasi C-310/12)
   2012/C 366/38
   Kohtumenetluse keel: ungari
   
      Pooled
   
   
      Hageja: Euroopa Komisjon (esindajad: P. Hetsch, D. Düsterhaus ja A. Sipos)
   
      Kostja: Ungari Vabariik
   
      Hageja nõuded
   
   Komisjon palub Euroopa Kohtul:
   
               —
            
            
               tuvastada, et kuna Ungari ei ole vastu võtnud Euroopa Parlamendi ja nõukogu 19. novembri 2008. aasta direktiivi 2008/98/EÜ, mis käsitleb jäätmeid ja millega tunnistatakse kehtetuks teatud direktiivid, (1) artiklis 40 selle direktiivi jõustamiseks ette nähtud õigus- ja haldusnorme või vähemalt ei ole ta neist meetmetest komisjonile teatanud, siis on ta rikkunud nimetatud direktiivis ette nähtud kohustusi;
            
         
               —
            
            
               kohustada Ungarit vastavalt ELTL artikli 260 lõikele 3 tasuma karistusmakset 27 316,80 eurot iga päeva eest alates kohtuotsuse väljakuulutamisest, kuna see liikmesriik ei ole komisjonile teatanud Euroopa Parlamendi ja nõukogu direktiivi 2008/98/EÜ ülevõtmiseks vajalikest siseriiklikest õigus- ja haldusnormidest;
            
         
               —
            
            
               mõista kohtukulud välja Ungarilt.
            
         
      Väited ja peamised argumendid
   
   Euroopa Parlamendi ja nõukogu 19. novembri 2008. aasta direktiiv 2008/98/EÜ, mis käsitleb jäätmeid ja millega tunnistatakse kehtetuks teatud direktiivid, on peamine selle valdkonna õigusakt, milles on muu hulgas sätestatud näiteks sellised jäätmekäitluse põhimõisted, nagu „jäätmed”, „ringlussevõtt” või „taaskasutamine”.
   Nimetatud direktiivi ülevõtmiseks ette nähtud tähtaeg möödus 12. detsembril 2010. Ungari teatas komisjonile, et direktiivi ülevõtmisele suunatud seadusandlik menetlus ei ole veel lõppenud. Kuna direktiivi ülevõtmiseks vajalikke õigus- ja haldusnorme ei ole siiani vastu võetud, on Ungari komisjoni arvates rikkunud direktiivi täieliku ülevõtmise kohustust.
   Komisjon võib ELTL artikli 260 lõike 3 kohaselt juhul, kui ta esitab liikmesriigi kohustuste rikkumise tuvastamise hagi, paluda Euroopa Kohtul liikmesriigi kohustuse rikkumist tuvastavas kohtuotsuses kohustada seda liikmesriiki teatama komisjonile seadusandliku menetluse kohaselt vastu võetud direktiivi ülevõtmise meetmetest või näidata ära põhisumma või karistusmakse suuruse, mida ta peab asjaoludele vastavaks. Vastavalt ELTL artikli 260 lõiget 3 rakendavale komisjoni teatisele (2) on komisjoni ettepaneku kohase karistusmakse summa arvutatud tatises esitatud ja EÜ artikli 228 rakendamist puudutava meetodi kohaselt.
   
      (1)  ELT L 312, lk 3.
   
      (2)  ELT 2011, C 12, lk 1.